龍興雙樹
作者：王令
朝代：宋

paragraphs: 春城花草窮朱殷，俗兒趁走脚欲穿。
閑來無悰喜自適，時到雙樹爲奇觀。
莊如天官植幢蓋，毅若壯士蒼衣冠。
老枝又芽忽並出，似欲併力擎青天。
靈根深盤不可究，疑與地軸相拘攣。
不知培栽竟誰手，而又始植爲何年。
行捫步遶不可問，但見茂色連雲烟。
東風牽人少游此，佛屋日日重門關。
雖有大蔭人不及，於此尤得志士憐。
束蒿爲楹樗爲柱，居者略不憂其顛。
乃令遺材抱美植，不得總載桷與椽。
髙堂傾欹未支柱，匠者日亦經其邊。
不思大幹有强用，反以斧鈍難其堅。
吁今誰是愛材者，定知惜此雙樹篇。